Endelig rapport fra høringskonsulenten (1)

Sag (AT.40127) — Grøntsager på dåse

(EØS-relevant tekst)

(2020/C 434/07)

Denne rapport vedrører et udkast til afgørelse i en kartelsag, der skal vedtages efter proceduren i artikel 10a i Kommissionens forordning (EF) nr. 773/2004 (2) (herefter »udkastet til afgørelse«).

Udkastet til afgørelse er rettet til Bonduelle (3), Coroos (4) og Groupe CECAB (5) (under ét benævnt »forligsparterne«).

Ifølge udkastet til afgørelse har forligsparterne deltaget i en samlet og vedvarende overtrædelse af artikel 101, stk. 1, i TEUF og artikel 53, stk. 1, i EØS-aftalen mellem den 19. januar 2000 og den 1. oktober 2013, der består i samordning af priser, markedsdeling og udveksling af følsomme forretningsoplysninger i forbindelse med salg af visse typer grøntsager på dåse til detailhandlere og/eller fødevareserviceindustrien i EØS.

Den 17. februar 2017 iværksatte Kommissionen proceduren efter artikel 2, stk. 1, i forordning (EF) nr. 773/2004 mod forligsparterne og en anden virksomhed (6).

Efter forligsforhandlinger (7) og forligsindlæg (8) i henhold til artikel 10a, stk. 2, i forordning (EF) nr. 773/2004 vedtog Kommissionen den 25. juli 2019 en klagepunktsmeddelelse, der var rettet til forligsparterne.

I deres respektive svar på klagepunktsmeddelelsen bekræftede parterne i henhold til artikel 10a, stk. 3, i forordning (EF) nr. 773/2004, at klagepunktsmeddelelsen afspejlede indholdet af deres forligsindlæg.

Jeg har i overensstemmelse med artikel 16 i afgørelse 2011/695/EU undersøgt, om udkastet til afgørelse kun omhandler klagepunkter, som forligsparterne har haft mulighed for at fremsætte bemærkninger til. Det har jeg konkluderet, at det gør.

I lyset af ovenstående og under hensyntagen til, at forligsparterne ikke har rettet nogen anmodninger eller klager til mig (9), finder jeg, at forligsparternes proceduremæssige rettigheder i denne sag er blevet respekteret.

Bruxelles, den 26. september 2019. Joos STRAGIER

(1) I henhold til artikel 16 og 17 i afgørelse 2011/695/EU vedtaget af formanden for Europa-Kommissionen af 13. oktober 2011 om høringskonsulentens funktion og kompetenceområde under behandlingen af visse konkurrencesager (EUT L 275 af 20.10.2011, s. 29).

(2) Kommissionens forordning (EF) nr. 773/2004 af 7. april 2004 om Kommissionens gennemførelse af procedurer i henhold til EF-traktatens artikel 81 og 82 (EFT L 123 af 27.4.2004, s. 18), senest ændret ved Kommissionens forordning (EU) 2015/1348 (EUT L 208 af 5.8.2015, s. 3) (»forordning nr. 773/2004«).

(3) Bonduelle SCA, Bonduelle SA (tidligere Bonduelle SAS) og Bonduelle Europe Long Life SAS.

(4) Coroos International NV, Coroos Beheer BV og Coroos Conserven BV.

(5) Centrale Cooperative Agricole Bretonne SCA, Compagnie Generale de Conserve SAS og GIE Groupe d'aucy (tidligere GIE Groupe CECAB).

(6) På tidspunktet for udfærdigelsen af denne rapport verserede der en procedure mod denne anden virksomhed efter de almindelige bestemmelser (uden forlig) i forordning (EF) nr. 773/2004.

(7) Der fandt forligsforhandlinger sted mellem marts 2017 og juni 2019.

(8) Forligsparterne indgav deres formelle anmodninger om forlig mellem […].

(9) I henhold til artikel 15, stk. 2, i afgørelse 2011/695/EU kan parter, der i kartelsager indleder forligsforhandlinger efter artikel 10a i forordning (EF) nr. 773/2004, på et hvilket som helst tidspunkt under forligsproceduren henvende sig til høringskonsulenten for at sikre, at de på effektiv vis kan udøve deres proceduremæssige rettigheder. Se også punkt 18 i Kommissionens meddelelse 2008/C 167/01 om forligsprocedurer med henblik på vedtagelse af beslutninger i henhold til artikel 7 og artikel 23 i Rådets forordning (EF) nr. 1/2003 i kartelsager (EUT C 167 af 2.7.2008, s. 1).